Ku hele nkarhinyana Mkhekhelezi a lo hwii, a tswinye na mahlo yakwe lamo enta swange ya lo celeriwa hi noyi wa Mswaname, a phendlaphendla mapapila ya mianakanyo a ku lwii, a gimeta nhonga na musi hi ku vula leswi: "N'wa-Mbhedlhe ndzi n'wi tshembe ku tlula na swo miyetanyoka. Ina u tshembeke ku tlula na tiserafimi ta matilo. Loko o tshuka a ngheniwa hi xivungu xa mihupana u ta wu twa munyu wa ka Madonsi, u ta mitiwa hi ndzilo na xivavula kun'we na maheche wa kona. Hyii, ku dyiwa swirhendze swona, ntli, suka!" A vula hi ku pfala nhlengeletano. Vana va muti lowu, ku katsa na yena Duvula, a va nga ri na nkarhi wa ku nghena xikolo; xa vona a a ku ri ku cina muchongolo, ivi vanhu va phokotela mavoko, va hleka va kondza va huma na rihlakahla. Loko majaha ya muti lowu ya kurile, a ya byeriwa leswaku ya fanele ku ya lava mitirho, leswaku ya ta kota ku titekela vasati. Lava va tintombi vona a va laveriwa vanuna leswaku va tekiwa mukhalabye a ha hanya. Leswi rirhandzu ri nga voniki, Nhletelo yena u tikumele rirhandzu eka gayisa ra yena Duvula. Mhaka ya rirhandzu ra lavambirhi a yi karhata ngopfu va ka Tshikaxidyoho no tlhela yi va khomisa tingana etikweni. Vona a va ta tsaka swinene loko Nhletelo a a lo rhandzana na jaha ro nghena kereke, naswona ri tlhela ri va leri nga dyondzeka. Va khale a va nga hembi loko va ku, ''va veleka miri a va veleki mbilu''. Leswi swi vonaka hikwalaho ka leswi Nhletelo na Duvula a va tihanyela bya vona vutomi, a va nga tsakeli ku hanyisa leswi vatswari va vona va hanyisaka xiswona. Vatswari va Duvula a va tsakela ku va na n'wingi wo kota ku gingirika hi tlhelo ra mitirho ya xintu.